በጃንሜዳ የሚገኙ የአትክልት ነጋዴዎች ወደ ኃይሌ ጋርመንት መገበያያ ስፍራ ይዛወራሉ
ከቀጣይ ሳምንት በኃላም በጃንሜዳ የሚገኙ የአትክልት ነጋዴዎች ወደ በንፋስ ስልክ ላፍቶ ክፍለ ከተማ ኃይሌ ጋርመንት አካባቢ የተገነባው የአትክልት መገበያያ ስፍራ እንደሚዛወሩ የአዲስ አበባ ከተማ ምክትል ከንቲባ አዳነች አቤቤ ገለጹ።ምክትል ከንቲባዋ በንፋስ ስልክ ላፍቶ ክፍለ ከተማ ኃይሌ ጋርመንት አካባቢ በግንባታ ላይ ያለውን የአትክልት መገበያያ ስፍራን ጎበኝተዋል።የአትክልት መገበያያ ስፍራውን የግንባታ ሂደት ተዘዋውረው የጎበኙት ምክትል ከንቲባዋ በመጀመሪያው ምዕራፍ እየተገነቡ ያሉ አብዛኛው የመገበያያ ሼዶች በመጠናቀቅ ላይ መሆናቸውን የተመለከቱ ሲሆን ከቀጣይ ሳምንት በኃላም በጃንሜዳ የሚገኙ የአትክልት ነጋዴዎችን ሙሉ በሙሉ የማንሳት ስራ እንደሚሰራ ገልጸዋል፡፡በኢትዮጵያ ኮንስትራክሽን ሥራዎች ኮርፖሬሽን በአንድ ቢሊዮን ብር ወጪ 80 ሺህ ካሬ ሜትር ቦታ ላይ እየተገነባ ያለው የአትክልት የገበያ ማዕከል በመጀመሪያው ምዕራፍ ከሚገነቡት አስራ አራት ሼዶች እያንዳንዳቸው ሼዶች ሰባ ሜትር በ6 ነጥብ 6 ሜትር ስፋት እንዲሁም 588 የመገበያያ ሱቆች እንደሚኖሩት ከአዲስ አበባ ፕሬስ ሴክሬታሪ ጽ/ቤት ያገኘነው መረጃ ያመለክታል። 